นายกรัฐมนตรีและคณะ มอบเงินกองทุนเงินช่วยเหลือผู้ประสบสาธารณภัย สำนักนายกรัฐมนตรี ที่จังหวัดนครราชสีมา
นายกรัฐมนตรีและคณะ มอบเงินกองทุนเงินช่วยเหลือผู้ประสบสาธารณภัย สำนักนายกรัฐมนตรี ที่จังหวัดนครราชสีมาพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ กราบสักการะท้าวสุรนารี จากนั้นเดินทางไปที่หอประชุมเปรมติณสูลานนท์ ศาลากลางจังหวัดนครราชสีมา มอบเงินช่วยเหลือเยียวยาผู้ได้รับบาดเจ็บและครอบครัวผู้เสียชีวิตจากเหตุการณ์ โดยนายวิเชียร จันทรโรทัย ผู้ว่าราชการจังหวัดนครราชสีมา กล่าวต้อนรับและรายงานสถานการณ์ นายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวรายงานและเรียนเชิญนายกรัฐมนตรีมอบเงินช่วยเหลือเยียวยาของรัฐบาล แก่ครอบครัวผู้เสียชีวิต จำนวน 27 ราย ผู้บาดเจ็บ จำนวน 57 ราย ซึ่งเป็นเงินกองทุนช่วยเหลือผู้ประสบสาธารณภัย สำนักนายกรัฐมนตรี มอบให้ครอบครัวผู้เสียชีวิตรายละ 1,000,000 บาท กรณีผู้บาดเจ็บสาหัสให้ความช่วยเหลือรายละ 200,000 บาท กรณีบาดเจ็บเล็กน้อย ให้ความช่วยเหลือรายละ 100,000 บาท พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวแสดงความเสียใจกับครอบครัวที่ได้รับผลกระทบและขอขอบคุณคนไทยทั่วประเทศที่ให้การช่วยเหลือผู้บาดเจ็บและเสียชีวิต อีกทั้งอยากให้ทุกครอบครัวนำเงินที่ได้รับจากรัฐบาลและภาคส่วนอื่นๆ ไปใช้ให้เกิดประโยชน์นำพาครอบครัวเดินหน้าก้าวผ่านสิ่งร้ายๆ ที่เกิดขึ้น และใช้ชีวิตให้เป็นปกติโดยเร็ว จากนั้นได้เดินทางไปที่ห้างสรรพสินค้าเทอร์มินอล 21 โคราช เพื่อเยี่ยมเยียนให้กำลังใจผู้ประกอบการร้านค้าและประชาชน